Kemsiukas
55°38′34″š. pl. 26°27′43″r. ilg.﻿ / ﻿55.6427°š. pl. 26.462°r. ilg.﻿ / 55.6427; 26.462 Kemsiukas – ežeras šiaurės rytų Lietuvoje, Zarasų rajone, apie 5,5 km į pietus nuo Turmanto, Smalvos hidrografiniame draustinyje. Ežero ilgis iš vakarų į rytus – 0,46 km, plotis – iki 0,22 km. Altitudė 142,1 m. Ežeras seklus, gausiai užžėlęs vandens augalija. Krantai žemi, plačiai užpelkėję, apaugę gausiais krūmynais ir medžiais. Į pietus plyti keliasdešimties hektarų dydžio Karmelitų pelkė. Pakrantės miškingos. Iš šiaurės vakarų į rytus ežerą prateka S-3 upelis link Smalvos upės (Drūkšių ežero baseinas). Šiaurine pakrante eina kelias Nr.5320 (Sauliakalnis – Stačiūnai).